Generalforsamlingen Ikast Svømmeklub 28. marts 2023

**Formandens beretning**

2022 har været et helt normalt år - hvis sådan et findes i virkeligheden.

Efter to Corona-perioder i 2020 og 2021, hvor det lykkedes at holde fanen højt – og hvor vi med respekt for gældende retningslinjer og restriktioner kom i mål med at tilbyde mest muligt fællesskab og træning for både u- og k-svømmere med en iderigdom og en vedholdenhed fra trænere, hjælpetrænere, vores unge mennesker og frivillige, som jeg altid vil være stolt af og taknemmelig for – så blev 2022 et ’bounce back’ år på flere områder.

Medlemstallet rundede de 600, og vi kommer ud med et fornuftigt økonomisk resultat. Vi har gennem hele 2022 kunnet gennemføre den daglige undervisning som normalt. Vi har kunnet tage ud til stævner med vores konkurrencesvømmere – og vi har kunnet afholde både sociale arrangementer, officialuddannelser og stævner her i hallen. Og dét er jo essensen af dét, der får klubbens hjul til at dreje rundt.   
Lad mig fremhæve et par stykker:

* Vi indledte året med fastelavn for alle svømmere i klubben, og hvor er det skønt at se vores trænere og konkurrencesvømmere klæde sig ud og gøre sig umage med at skabe et nogle rigtig gode timer for særligt de mindre af klubbens svømmere. Det er det gode eksempel på, Ikast Svømmeklubs ambition: Nemlig et fællesskab, der rækker ud over det hold, man selv går på.
* I den tidlige sommer vendte vores darling Midsommer Cup tilbage… Gennem årene er vores eget stævne, Midsommer Cup, blevet berømmet for at være et både godt afviklet og socialt hyggeligt stævne at deltage i – og 2022 var ingen undtagelse. Jeg tør godt sige, at den frivillige indsats op til og under 2022 var i en klasse for sig og noget, vi for alvor kan være stolte af.   
  Udover det gode rygte, som Midsommer Cup har, har det også en afgørende betydning for vores økonomi her i klubben – og derfor er det naturligvis et stævne, som vi skal lægge os i selen for at lykkes mindst lige så godt med i år. Og mange af vores frivillige har allerede brugt mange timer på forberedelser, bookninger, aftaler med sponsorer, dommere, eltid, telte, madleverandører osv. - Og der er både plads til og behov for at trække endnu flere kræfter ind, når vi nærmer os stævneafviklingen den anden weekend i juni. Så sæt allerede kryds over hele den weekend nu – det er bestemt et af årets højdepunkter, så har I ikke været en del af det før, kan I godt glæde jer!
* Sommerens to Aqua Camp uger var igen fyldte – og målt på både deltagerantal, humør og efterfølgende nye medlemmer i klubben, kan vi kun sige, at det har været en succes. En succes som vi selvfølgelig gentager her i 2023.
* På opstartsturen for alle K-hold i august blev svømmerne rystet godt sammen på tværs af hold – alle lærte hinanden at kende, fik nye venner og dermed fik alle det bedste udgangspunkt for en god og begivenhedsrig sæson.
* Klubmesterskaberne havde i 2022 vokseværk, idet rekordmange svømmere fra U-afdelingen også deltog. Hvor var det en stor fornøjelse at se både små og store vise, hvor dygtige de er blevet.
* I det hele taget har de sportslige præstationer i 2022 været en klapsalve værd. Vi har nemlig oplevet en meget flot udvikling blandt alle svømmerne, og klubben har været supergodt repræsenteret ved samtlige mesterskaber i de aldersgrupper, vi har.
* Endelig skal jeg være den første til at indrømme, at jeg under årets svømmende luciaoptog stod med både en klump i halsen og fugtige øjnene, fordi jeg blev så rørt over, at vi også kan dét her i klubben.

Samtidig er frivilligheden vokset. Vi har fået en stor flok nye officials, aktivitetsudvalget er kommet godt i gang og står bag flere af de førnævnte initiativer – og vores sponsorudvalg er lykkes med at finde flere og nye sponsorer. Sponsorer, som vi har en ambition om, også skal have værdi af at støtte op om vores klub – der skal være fordele forbundet med at være sponsor i ISK. Derfor ser I også mange flere opslag på vores facebookside, der aktivt viser, hvad sponsorerne kan og gør, ligesom vi også i 2022 at etablere et netværk i regi af klubben. Det måtte vi dengang udskyde – og derfor samler vi initiativet op her i 2023 igen. Del i øvrigt gerne opslag fra klubbens Facebook-side ☺

Foruden de nævnte ting, har vi fået bygget dén ramme, som trænere og hjælpetrænere, skal agere i, stærkere. Der er blevet gjort en indsats for at skabe et fagligt stillads med en udviklings- og undervisningsplan for alle hold i undervisningsafdelingen, så der er en rød tråd hele vejen op gennem klubbens hold. Planen er fulgt op med at vores værdier; GLÆDE, UDVIKLING og TRYGHED er blevet ’oversat’ til, hvordan det konkret ser ud i adfærd, når man er træner her i klubben. Alt det, skal vi naturligvis fortsat træne og dygtiggøre vores trænere i.

Netop på trænerfronten var vi i foråret 2022 udfordret af mangel på trænerkapaciteter.   
I U-afdelingen handlede det særligt om trænere over 16/18 år – og i K handlede det om en træner, i første omgang til K1, men også gerne én, der kunne arbejde på tværs i hele k-afdelingen.   
Disse udfordringer har vi til dels fortsat, selvom det med stor succes lykkedes at bygge et stærkt, om end midlertidigt, trænerteam omkring K1. Derfor leder vi med lys og lygte efter stærke svømmefaglige kapaciteter, og vi tror på, vi kommer i mål, så vi er knap så sårbare overfor eks. sygdom og fortsat kan levere kvalitetsundervisning på alle niveauer i klubben.   
  
Alt det og meget mere vidner om, at vi har en rigtig god klub og et godt fundament at bygge videre på. For det skal vi! Bygge videre.   
Vi skal fortsat arbejde for at Ikast Svømmeklub er dér, hvor flest mulige i Ikast og omegn lærer at svømme og får lyst til - og mulighed for - at blive så dygtige, som de overhovedet kan.   
Det kræver, at vi har dygtige og engagerede trænere, som er dygtige til at planlægge og gennemføre den gode svømmeundervisning, som vi er – og gerne vil være endnu mere – kendte for. Og det kræver, at endnu flere frivillige lægger nogle timer i klubben.

Derfor er fokusområderne for 2023:

* At finde flere kapaciteter med faglighed og evne til fornyelse i både U- og K-afdelingen.
  + U-afdelingen er grundstenen for ALT, hvad vi gør – og det er afgørende, at vi kontinuerligt udvikler og løfter den måde, vi gør tingene på her, for også at føde flere svømmere til K-afdelingen. Til gengæld er det typisk er her, både trænere og hjælpetrænere findes, ligesom alle frivillige pt. har en tråd ind i dén afdeling.   
    Og i K-afdelingen skal vi have fundet den gode medspiller til Rasmus og Mette, når Oliver stopper til sommer.
* At sikre en større fastholdelse af medlemmer i skiftet fra efterårssæson til forårssæson.
  + Vi har en beklagelig tendens til at miste en hel del medlemmer, som vi vil arbejde målrettet med at få bugt med.
* At bygge en større kreds af frivillige i og omkring klubben, så arbejdet med både den daglige drift og udviklingen har flere skuldre at hvile på.
  + Vi er meget taknemmelige for den stigende foreningsånd – den klubånd – vi ser blandt både forældre på teknikskolen og op gennem de tre K-hold. Den skal vi bygge på, og sandt at sige håber vi også, at flere har lyst til at byde ind med en hjælpende hånd i både bestyrelse, diverse udvalg og praktiske opgaver ifb. stævner og andre arrangementer.

Jeg vil benytte lejligheden til også at fremhæve, at der i høj grad er brug for politisk opbakning og en større bevågenhed omkring svømmesporten til at frisætte mere af dét potentiale, vi har i Ikast Svømmeklub. Vi synes svømning skal være for alle og spille en langt større rolle i lokalsamfundet, ligesom vi ser oplagte muligheder for at tiltrække svømmere fra oplandet. Ikast Svømmeklub har fortsat vilje og kompetencer til at fylde vores bassiner med mange flere børn, unge og voksne – og det er mit håb, at der det kommende år kan findes flere tidsmæssige ressourcer til at påvirke og øge den politiske opmærksomhed på sporten og på vores klub.

Tusind tak til alle, der har berøring med Ikast Svømmeklub. TAK til alle jer svømmere, forældre, udvalgsmedlemmer, sponsorer, kommunale kontakter og bestyrelsen for samarbejdet i 2022.